Pa van Bishops-onderwyser stort hart uitBishops Diocesan College in Rondebosch. Die pa van die onderwyseres van ŉ spogskool in Kaapstad wat daarvan beskuldig word dat sy ‘n verhouding met ‘n leerder gehad het, het sy hart teenoor ouers uitgestort. Dave Mallet, broer van die oud-Springbok-rugbyafrigter Nic Mallet, sê in ŉ brief aan ouers van Bishops Diocesan College in Rondebosch, Kaapstad, daar lê vir hulle moeilike tye voor. Sy dogter, Fiona Viotti, het as onderwyser by die skool bedank, nadat dit aan die lig gekom het dat sy glo ‘n verhouding met ‘n skoolseun gehad het. Viotti was die skool se waterpolo-afrigter. Viotti is self ŉ kranige atleet en het in 2006 Suid-Afrika se waterpolo-span by die Statebondspele verteenwoordig. Sy is verlede jaar geroud met Pavo Viotti. “Dankie vir al die ondersteuning wat ons ontvang het ná die verwoestende gebeure wat verband hou met my dogter,” skryf Mallet. “Moeilike tye lê voor, maar ek gaan deurdruk en klou aan my pos by Founders House [die skool se koshuis].” Mallet is ŉ geskiedenis-onderwyser by die skool en die stigter van die skool se koshuis. Hy is ook ŉ rugby-afrigter by die skool. Mallet sê in die brief dat Viotti se gesondheid en veiligheid sy prioriteit is, en dat die gesin alles moontlik gaan doen om haar deur die moeilike tye te help. Intussen het verskeie kaal fotos van Viotti op sosiale media die rondte begin doen. In een van dié foto’s, wat Maroela Media ook gesien het, kan Viotti duidelik uitgeken word. In dié foto poseer sy kaalbolyf en met net ŉ broekie aan voor ŉ spieël. Die ander foto’s wys nie die persoon se gesig nie. William Booth, Viotti se prokureur, het aan Maroela Media gesê die stuur van die foto’s is onwettig en dit mag ook nie geplaas word nie. Dit is nie duidelik wie hierdie foto’s versprei nie. Booth sê ook geen kriminele klag is teen Viotti gelê nie. Gerugte dat sy uit die land gevlug het, is ook onwaar. Maroela Media wag nog vir terugvoer van die skoolhoof, nadat die skool versoek het dat ŉ formele navraag per e-pos aan die hoof gerig word.